Oslo, 25. mai 2018

**Referat fra utvidet ledermøte torsdag 24. mai 2018**

**Kl. 09.00 – 11.30, Sted: Møterom ledelse**

tilstede: Annemarie Bechmann Hansen, Suzanne Bjørneboe, Stine Hebert, Karianne B Gilje, Tore Dingstad, Hege Undem Støre, Jim Fainberg, Jon Refsdal Moe, Lillian Andersen, Ellen Aslaksen, Trond Lossius, Torben Lai, Jon Ivar Strømmen, Atle Faye, Merete Lingjærde, Jørn Mortensen (ref)

SAKER:

1. Orienteringssaker

*JM orienterte om Etatstyringsmøtet 16. mai. KD gir uttrykk for stor tilfredshet i forhold til KHiOs resultater. Både innhold og format på Årsrapporten ble svært godt tatt i mot. Samtidig er KD opptatt av at KHiO evner å nå sine strategiske mål innenfor tildelt økonomisk ramme, og at disponeringen av ressursene treffer kjerne­virksomheten vår. Møtet hadde utviklingsavtalen på dagsorden, og her var de opptatt av en tydeliggjøring av mål samt avsjekkbare indikatorer. Det kommer en Tilbakemelding fra Etatstyringsmøtet senere, og denne vil presenteres for ledermøtet.*

*JM orienterte om at varslingssakene er i hovedsak konkludert, at orientering til berørte parter er i gang, og at styret vil orienteres i styremøte 12. juni. De dekaner som har et lederansvar for de berørte vil orienteres først. Deretter vil alle dekaner og seksjonssjefer orienteres, før institusjonen orienteres. Målsettingen er å gjøre dette fortløpende etter styremøtet 12. juni.*

*Den planlagte #metoo-frokosten denne våren har vist seg vanskelig å gjennomføre i eksamenstiden. Alternativ dato er 14. juni for samtidig å orientere om utfall av varslingssakene. Møtet anbefalte heller å holde et allmøte den 14. juni for å orientere institusjonen. Det vil antakeligvis komme #metoo relaterte arrangementer som del av fadderuken, og det planlegges ytterligere senere i løpet av høsten.*

*JM orienterte om at Arendalsuka (uke 33) vil på torsdag 16. august tematiseres #metoo som del av UHR’s program under Arendalsuka.*

2. Oppstart høst 2018

*- Tidspunkt for Ped kurs er lagt til 17. august. Det er stor interesse for kurset. På spørsmål fra SH om det vil kunne avholdes (eller deler) på engelsk, vil ML komme tilbake med informasjon.*

*- Preliminær plan for oppstartuke 34 ble presentert. Det er ikke plass for mer aktivitet på dagtid enn det avsatte kl. 13.00 på mandag og torsdag. Ingrid Lorentzen vil forestår den offisielle åpningen. Dekaner ble bedt om å komme med innspill til kunstneriske innslag på begge kl. 13.00 arrangementer til ML. En samlet kalendarisk fremstilling av alle aktiviteter uke 33 og uke 34 vil utarbeides av Kommunikasjonsseksjonen.*

3. Studentundersøkelsen

*Det var spørsmål fra JRM om det er utviklet noen spesiell strategi for oppfølging av studentundersøkelsens avdekking av opplevd å kjenne til tilfeller av seksuell trakassering (overgrep).*

*Det er ikke forfattet noen egen strategi ifht. denne problemstillingen.*

*Institusjonens generelle policy ifht disse avdekkingene har vært følgende:*

*- å avdekke en eventuell situasjon som institusjonen så skal jobbe med på et kultur-nivå.*

*- å sikre at det er trygt å si ifra om tilfeller som avdekkes i studentundersøkelsen – ikke drive oppsøkende aktivitet.*

*- å ikke bryte «avtalen» med studentene om at eventuelle avdekkinger skal føre til «etterforskning».*

*Til sist er det varslet at studentundersøkelsen og dens spørsmålsbatteri skal revideres, med tanke på egnethet og hensiktsmessighet. Det* kan *til dette arbeidet komme innspill og anbefalinger fra arbeidsgruppen nedsatt av UHR til hvordan lokale studentundersøkelser skal/bør håndteres.*

*Basert på diskusjonene i ledermøtet 3. mai anbefaler rektor og direktør å fokusere på én avdelings- og seksjonsovergripende problemstilling da KHiO for tiden har mange prosesser løpende, som syntes å danne et utgangspunkt for mange av utfordringene; internkommunikasjon.*

*Dette omfatter mange aspekter, bl.a. plattform, policy, informasjonsstrategi, o.a.*

*Fra EA ble det understreket behovet for fokus på studieadministrasjon og studentveiledning. Fra SB ble det understreket behovet for å jobbe med studentdemokrati og å stimulere til at de lokale SU’ene fungerer. Disse utfordringene vil fases inn i handlingsplanen.*

4. Ledelsesmodell etter høringsfrist

*I ledermøte 15. februar ble det anbefalt følgende prosess for innspill til styret om ledelsesmodell på KHiO: Å avholde en åpen høring, å innhente innspill fra organisasjonene (tillitsvalgte), innspill fra studentrådet, samt fra ledermøtet. Det ble anbefalt at disse innspillene skal følge styresaken ved beslutning i juni.*

*Styret vedtok i møte 13. mars følgende prosess:*

*Notat om ledelsesmodell på KHiO, basert på tilsvarende notat fra NMH og justeringer etter diskusjon i KHiOs ledermøte, sendes på høring internt på KHiO.*

*Høringsnotatet sendes ansatte, tillitsvalgte og studentrådet. Det avholdes allmøte om høringen. Etter høringsfristen skal en oppsummering av høringssvar behandles i ledermøte.*

*Etter utløp av høringsfristen var det kommet høringssvar fra Forskerforbundet, NTL, Parat, samt to kunstfaglig ansatte.*

*Høringssvarene er delte i sine anbefalinger, da Forskerforbundet, NTL og én kunstfaglig ansatt anbefaler valgt rektor, mens Parat og én kunstfaglig ansatt anbefaler tilsatt rektor.*

*JM viste til at anbefalingen fra ledermøtet 15.2. 2018 var at innspill også skulle komme fra ledermøtet, mens styresaken ikke beskriver dette. Styresaken beskriver en oppsummering og behandling av høringssvarene i ledermøtet. Likevel vil det for styret være interessant å kjenne til særlig dekaners holdning og oppfatning om saken. Etter diskusjon kom møtet til at ledergruppen behandler eventuelt innspill i møte 31.5.*

*Møtet gjorde en runde om eventuelle dekaners/avdelingers og seksjonssjefers/ seksjoners refleksjoner:*

*Teater: Teaterhøgskolens faglige ansatte ønsker valgt, de administrativt ansatte ønsker tilsatt. JRM påpekte at det er fordeler og ulemper med begge modellene, men at det som kan synes som den største utfordringen med valgt ordning er at rektor også er styreleder. Han reflekterte også over om man burde ha delt ordning også nedover i organisasjonen dersom det var delt på toppen.*

*Dans: Avdelingen har ikke hatt noen egen diskusjon om dette, men 13 fagansatte har i epost gitt uttrykk for at de ønsker valgt ordning.*

*Design: Dekan inviterte avdelingen til et kollegiemøte med drøfting av spørsmålet etter allmøtet 4.5. De som ga uttrykk for sin mening viser at avdelingen er delt i spørsmålet om valgt eller tilsatt rektor. Dekan oppfordret de ansatte til å delta på møter i saken i sine organisasjoner og evt. også skrive høringssvar sammen el alene, og orienterte de ansatte om at hun ikke vil ta initiativ til felles høringssvar fra avd. Design. KBG ønsket ikke å uttale seg i et utvidet ledermøte.*

*Opera: Avdelingen er «indifferent» i forhold til spørsmålet, men er nok først og fremst opptatt av kvalifikasjonene til ledelsen.*

*Teknisk: Har ikke hatt noen formelle diskusjoner om saken. JF viste imidlertid til at delt ledelse indirekte bidro til en slags manifestering av en polarisering mellom fag og adm/teknisk. Dette kom ikke minst til uttrykk i de utvidede ledermøtene hvor mange avdelingsledere kritiserer seksjonene for ikke å gjøre jobben sin.*

*Personal: Seksjonen har ikke hatt noen egen diskusjon om saken. LA påpekte at KHiO er en todelt organisasjon og at organisering og ledelsesmodell er to av flere virkemidler for å nå KHIO sine strategiske mål. Videre at todelt ledelse på toppen gir sterke føringer for to- deling i hele organisasjonen, og dermed grunnlag som konfliktdriver og silotenking. Videre at valg av modell må først og fremst velges med tanke på hva som er hensiktsmessig for å nå de mål og de utfordringer som ligger foran oss og ikke bak. LA menet også det var grunn til å stille spørsmål ved hvor åpen høringsprosessen har vært, og hun stilte seg undrende til at et styremedlem har sendt inn et høringssvar.*

*Kunst&håndverk: Avdelingen har ikke vært samlet til diskusjon om saken, men den har vært drøftet i fagområdeansvarligmøte. De fagansvarlige professorene på avdelingen er opptatt av hvordan ledelsesmodellen kan støtte opp om godt faglig lederskap i institusjonen.  I dagens situasjon oppleves todelt ledelse å være en av utfordringene med å få til god faglig ledelse. Avdelingens faglige ansatte opplever at det er vanskelig å få til et godt samarbeid med den teknisk- administrative delen av organisasjonen og til å få den nødvendige støtten og dialogen de er helt avhengige av for å gjøre sin faglige jobb. EA stilte også spørsmål ved om de ansatte, gitt de få høringssvarene som var kommet inn, har opplevd høringsprosessen som tilstrekkelig åpen og inviterende.*

*Forskningsleder: Ga uttrykk for at valget dreier seg om en holdning til det faglige. En motivasjon for helhetlig ledelse fra departementet sin side synes å være at det gir en sterkere ledelse. Forskerforbundet ønsker en styrking av ansattdemokratiet. Ut over å velge ledelsesmodell må KHiO også ha en holdning til hvor institusjonen vil plassere seg langs denne aksen. TL mener begge modeller kan fungere, men at en veldig sterk sentral ledelse kan møte utfordringer. At begge modellene kan fungere, men at det også er det spørsmål om ideologisk valg.*

*Studier og forskning: Seksjonen har ikke ønsket å uttrykke en samlet holdning. TL mener begge modellene kan fungere, men at det primært er et politisk/ideologisk spørsmål.*

*Økonomi&Infrastruktur: Spørsmålet er ikke drøftet i seksjonen. JIS mente styret ville få en krevende oppgave å begrunne avvik fra normalmodellen.*

*Kommunikasjon: Det har ikke vært noen diskusjon i seksjonen. AF oppfatter det å være lite temperatur omkring saken, men at det kan virke som det er lagt opp til at det skal være delt ledelse.*

*Prorektor: Ga uttrykk for at KHiO har hatt ulike typer ledelse (også delt ledelse med sterk departementsorientering) som også har produsert konflikter og temperatur på skolen. ML er opptatt av ansattedemokratiet, og støtter en valgt ordning av den grunn.*

*Rektor avsluttet med å gi uttrykk for at rollen som både rektor og styreleder kan være krevende – ikke bare for en selv men også for andre: når er man rektor og når er man styreleder(?) – men at i en virksomhet som KHiO så er heller utfordringen å etablere legitime beslutninger lenger nede i institusjonen (avdelingsnivå, utvalgsnivå.o.a.), slik at de ikke kommer til et rektor/styreleder nivå for avklaring, hvor eventuelt dobbeltrolle blir en utfordring.*

5. Eventuelt

*Det var meldt tre saker til eventuelt:
A) Logikk for tildeling av verksteder/romressurser (med utgangspunkt i en problemstilling knyttet til et forskningsprosjekt i regi av C Lindgren)*

*B) Personalvernreglementet*

*C) Status stipendiatopptak*

*--*

*A) Den konkrete saken om C Lindgrens prosjekt løses utenfor ledermøtet. Når det gjelder policy for tildeling av romressurser for forskningsprosjekter tas dette i eget KUF-rådsmøte, med anbefaling til rektor.*

*B) Utgikk. Geir (IT) bes informere om saken i epost til alle dekaner / seksjonssjefer.*

*C) Status er at det er noe forsinkelser ved noen avdelinger.*